REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/186-16

15. septembar 2016. godine

B e o g r a d

ZAPISNIK

SA SEDME SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 15. SEPTEMBRA 2016. GODINE

Sednica je počela u 11,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Katarina Rakić, Branka Stamenković, Branimir Jovanović, Momo Čolaković, Petar Petrović i Nenad Čanak.

Sednici su prisustvovali i zamenci članova Odbora: Vesna Rakonjac, zamenik Veroljuba Matića, Goran Nikolić, zamenik Dušice Stojković, Jelena Mijatović, zamenik Aleksandre Đurović, Ana Stevanović, zamenik Branke Stamenković, Aleksandra Jerkov, zamenik Bojana Pajtića i Marinika Tepić, zamenik Nenada Čanka.

Sednici nisu prisustvovali članovi Odbora: Veroljub Matić, Dušica Stojković, Aleksandra Đurović, Đorđe Milićević, Vojislav Šešelj, Nemanja Šarović, Bojan Pajtić i Nenad Konstantinović.

Sednici su prisutvovali i narodni poslanici Ljupka Mihajlovska i Tatjana Macura.

Pre prelaska na utvrđivanje dnevnog reda sednice, predsednik Odbora upoznao je članove i zamenike članova Odbora, da je Branka Stamenković, član Odbora, 7. i 13. septembra 2016. godine podnela Odboru predlog za dopunu dnevnog reda. S tim u vezi, Branka Stamenković, član Odbora, pojasnila je da je navedenim zahtevima, koje je podnela u ime Poslaničke grupe Dosta je bilo, želela da ukaže na neophodnost rešavanja pitanja sedenja narodnih poslanika, članova Poslaničke grupe Dosta je bilo, u Velikoj sali u Domu Narodne skupštine. Naime, istakla je neophodnost premeštanja članova ove poslaničke grupe iz poslednjih redova u segmentu jedan, u prva četiri reda segmenta dva. Kao razlog tome, navela je fizičku odvojenost Ljupke Mihajlovske, narodnog poslanika sa invaliditetom, kojoj je Odlukom generalnog sekretara Narodne skupštine o privremenom rasporedu sedenja narodnih poslanika u Velikoj sali u Domu Narodne skupštine, određeno mesto za sedenje u poslednjem redu segmenta dva, kao i činjenicu da je ova poslanička grupa druga po snazi opoziciona snaga u Parlamentu. Navedeni predlog za dopunu dnevnog reda, većinom glasova, nije prihvaćen.

Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika sa Pete i Šeste sednice Odbora -

1. Razmatranje ostavke koju je na funkciju narodnog poslanika podnela Gordana Predić (01 broj 118-1872/16 od 23. avgusta 2016. godine);
2. Razmatranje zahteva Branka Marinkovića, zamenika generalnog sekretara Narodne skupštine, za davanje mišljenja za obavljanje druge javne funkcije (21 broj 02-1832/16 od 15. avgusta 2016. godine);
3. Razmatranje zahteva Marka Jankovića, člana Republičke izborne komisije, za davanje mišljenja za obavljanje druge javne funkcije (21 broj 02-732/16-4 od 19. avgusta 2016. godine);
4. Razmatranje ostavke koju je na na položaj pomoćnika generalnog sekretara Narodne skupštine - rukovodilac Sektora za opšte poslove, podnela Svetlana Jovanović (21 broj 118-1994/16 od 9. septembra 2016. godine).

Pre prelaska na rad po dnevnom redu, Odbor je većinom glasova, bez primedaba, usvojio zapisnike sa Pete sednice Odbora, održane 10. avgusta 2016. godine i Šeste sednice Odbora, održane 12. avgusta 2016. godine.

**Prva tačka dnevnog reda**: Razmatranje ostavke koju je na funkciju narodnog poslanika podnela Gordana Predić (01 broj 118-1872/16 od 23. avgusta 2016. godine)

Predsednik Odbora upoznao je članove i zamenike članova Odbora da je Gordana Predić podnela ostavku na funkciju narodnog poslanika, da je ista overena u sudu i u zakonskom roku predata na pisarnicu Narodne skupštine, kao i da je imenovana u skladu sa članom 198. stav 2. Poslovnika Narodne skupštine, pozvana da prisustvuje ovoj sednici.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Gordane Predić, izabrane sa Izborne liste ALEKSANDAR VUČIĆ - SRBIJA POBEĐUJE, nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda**: Razmatranje zahteva Branka Marinkovića, zamenika generalnog sekretara Narodne skupštine, za davanje mišljenja za obavljanje druge javne funkcije (21 broj 02-1832/16 od 15. avgusta 2016. godine)

Predsednik Odbora obavestio je članove i zamenike članova Odbora da je Branko Marinković, zamenik generalnog sekretara Narodne skupštine, u vezi sa članom 28. stav 4. Zakona o Agenciji za borbu protiv korupcije, podneo Odboru zahtev, 21 broj 02-1832/16 od 15. avgusta 2016. godine, za davanje pozitivnog mišljenja za istovremeno vršenje funkcije zamenika generalnog sekretara Narodne skupštine i funkcije zamenika sekretara Republičke izborne komisije. Kako je podsetio, Odbor je saglasno navedenom zakonu kao i Poslovniku Narodne skupštine, ovlašćen za davanje mišljenja narodnim poslanicima i licima koje bira Narodna skupština, za obavljanje druge javne funkcije.

Branka Stamenković, član Odbora, istakla je problem kumulacija funkcija koji davanjem ovakvih mišljenja nastaje, i koji doprinosi stvaranju koruptivne atmosfere u društvu, i s tim u vezi pozvala članove i zamenike članova Odbora da se prilikom odlučivanja o ovoj vrsti zahteva obrati posebna pažnja. Ujedno je iznela stav Poslaničke grupe Dosta je bilo, koja se protivi automatskim davanjima pozitivnih mišljenja za obavljanje druge javne funkcije.

Diskusije nije bilo.

Na predlog predsednika, Odbor je većinom glasova dao pozitivno mišljenje da Branko Marinković, uz vršenje funkcije zamenika generalnog sekretara Narodne skupštine, može da vrši i funkciju zamenika sekretara Republičke izborne komisije.

**Treća tačka dnevnog reda:** Razmatranje zahteva Marka Jankovića, člana Republičke izborne komisije, za davanje mišljenja za obavljanje druge javne funkcije (21 broj 02-732/16-4 od 19. avgusta 2016. godine)

Predsednik Odbora obavestio je članove i zamenike članova Odbora da je Marko Janković, član Republičke izborne komisije uputio zahtev Odboru, 21 broj 02-732/16-4 od 19. avgusta 2016. godine, za davanje mišljenja za obavljanje druge javne funkcije – funkcije sekretara Izborne komisije gradske opštine Zemun. Imenovanom je na Trećoj sednici Odbora, održanoj 18. jula 2016. godine, dato pozitivno mišljenje za obavljanje funkcije sekretara Privremenog organa gradske opštine Zemun, odnosno funkcije sekretara Skupštine gradske opštine Zemun.

Branka Stanković, član Odbora, ponovila je da je neophodno promeniti dosadašnju praksu vezano za način davanja mišljenja za obavljanje druge funkcije.

Diskusije nije bilo.

Na predlog predsednika, Odbor je većinom glasova dao pozitivno mišljenje da Marko Janković, uz vršenje funkcije člana Republičke izborne komisije, može da vrši i funkciju sekretara Izborne komisije gradske opštine Zemun.

**Četvrta tačka dnevnog reda:** Razmatranje ostavke koju je na na položaj pomoćnika generalnog sekretara Narodne skupštine - rukovodilac Sektora za opšte poslove, podnela Svetlana Jovanović (21 broj 118-1994/16 od 9. septembra 2016. godine)

Predsednik Odbora upoznao je članove i zamenike članova Odbora da je ostavka Svetlane Jovanović, pomoćnika generalnog sekretara - rukovodioca Sektora za opšte poslove, koja je na položaj postavljena Rešenjem Odbora 21 broj 112-1414/15 od 21. maja 2015. godine, podneta u skladu sa članom 76. Zakona o državnim službenicima i da je u skladu sa članom 79. Zakona, neophodno da Odbor imenovanoj donese rešenje o prestanku rada na položaju.

Diskusije nije bilo.

Na predlog predsednika, Odbor je većinom glasova doneo Rešenje o prestanku rada na položaju Svetlani Jovanović, pomoćniku generalnog sekretara Narodne skupštine - rukovodiocu Sektora za opšte poslove.

Sednica je završena u 11,20 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović